次韵家室送別
作者：李之儀
朝代：宋

paragraphs: 幾年保新阡，託身斗一方。
問語得野人，禾黍共登場。
遷疏儻可老，持鬚時抑揚。
顧非馬上才，猶懷袖中剛。
西風蕩微氣，仰視明星光。
叩齒咏真主，白眉誰最良。
師門守邊鑰，表表南方强。
逋誅百年寇，敢謂莫我當。
牝雞久司晨，羣吠移當陽。
葷羶固難律，誰可無宮商。
堂堂發天機，右鉞左仗黄。
一旦念風雲，果知籌策長。
洗滌盡餘滓，萬翼爭回翔。
能無出囊穎，及顧箕子傍。
平生慣草衣，豈堪事戎行。
强歌出塞曲，夭矯參龍章。
蠅因逸驥速，馬爲奏瑟昂。
尚期騖鼓操，奮力起病牀。
賀蘭奪故穴，安西還舊疆。
歸上千萬壽，重賡庶事康。